b'\n_START_ARTICLE_\n\xc5\xa0achmat\xc5\xb3 etiudas\n_START_SECTION_\nMeninis etiudas\n_START_PARAGRAPH_\nTa\xc4\x8diau tikruoju meninio etiudo pradininku, 1895 m. davusio k\xc5\xabrybinius ir teorinius meninio etiudo principus buvo Aleksejus Troickis (1866\xe2\x80\x931942). _NEWLINE_Pagrindinis jo nuopelnas \xe2\x80\x93 tai, kad jis perk\xc4\x97l\xc4\x97 \xc4\xaf etiud\xc4\x85 praktin\xc4\x97s \xc5\xa1achmat\xc5\xb3 partijos kovos gro\xc5\xbe\xc4\xaf ir \xc4\xafvairov\xc4\x99 ir \xc5\xa1i\xc4\x85 kov\xc4\x85 pateik\xc4\x97 \xc5\xa1varioje ir taupioje formoje. A. Troickis dar labiau sustiprino etiudo ry\xc5\xa1\xc4\xaf su praktiniu \xc5\xa1achmat\xc5\xb3 \xc5\xbeaidimu. Tai rei\xc5\xa1k\xc4\x97, kad etiudas tai \xe2\x80\x93 epizodas i\xc5\xa1 partijos su abipusiai a\xc5\xa1tria, pilna  emocij\xc5\xb3 kova, su nelauktomis efektingomis aukomis,  \xc4\xafdomiais, manevrais, pabr\xc4\x97\xc5\xbeian\xc4\x8diais pagrindin\xc4\x99 id\xc4\x97j\xc4\x85, klaidinan\xc4\x8diais p\xc4\x97dsakais  ir \xc4\xafsimintina gra\xc5\xbeia pabaiga. _NEWLINE_Taip pat \xc4\xaf meninio etiudo vystym\xc4\x85si didel\xc4\xaf ind\xc4\x97l\xc4\xaf \xc4\xafne\xc5\xa1\xc4\x97 Henris Rinkas (1870\xe2\x80\x931952), broliai Vasilijus Platovas (1881\xe2\x80\x931952) ir Michailas Platovai, Leonidas. Kubelis (1891\xe2\x80\x931942).\n_START_SECTION_\nEtiud\xc5\xb3 raida  XX am\xc5\xbeiuje\n_START_PARAGRAPH_\nMeninis etiudas savo vir\xc5\xa1\xc5\xabn\xc4\x99 pasiek\xc4\x97 XX a. viduryje, kai etiud\xc5\xb3 k\xc5\xabr\xc4\x97jai  sistemingai ir giliai i\xc5\xa1tyr\xc4\x97 fig\xc5\xabrin\xc4\x97s kovos elementus, pato ir mato, dominavimo, \xc4\xafvairi\xc5\xb3 pozicini\xc5\xb3 lygi\xc5\xb3j\xc5\xb3, sisteminio jud\xc4\x97jimo  id\xc4\x97jas. Etiudais \xc5\xbeav\xc4\x97josi platus \xc5\xa1achmatinink\xc5\xb3 ratas. Daugelis didmeistri\xc5\xb3 ir meistr\xc5\xb3 susidom\xc4\x97j\xc4\x99 netipini\xc5\xb3 id\xc4\x97j\xc5\xb3 paie\xc5\xa1komis, dar labiau praturtino \xc5\xa1achmat\xc5\xb3 etiudus puikiais k\xc5\xabriniais. Emanuelis Laskeris, Paulius Keresas, Vasilijus Smyslovas, Janas Timanas, suk\xc5\xabr\xc4\x99s 145 etiudus Jurijus Averbachas, suk\xc5\xabr\xc4\x99s 200 etiud\xc5\xb3 ir \xc4\xafne\xc5\xa1\xc4\x99s svarb\xc5\xb3 ind\xc4\x97l\xc4\xaf \xc4\xaf \xc5\xa1achmat\xc5\xb3 baigmi\xc5\xb3 teorij\xc4\x85, D\xc5\xbeonas Nanas ir kt. ne tik tur\xc4\x97jo etiud\xc5\xb3 kolekcijas, bet ir patys juos k\xc5\xabr\xc4\x97._NEWLINE_XX a. pirmoje pus\xc4\x97je etiudas i\xc5\xa1plito \xc4\xaf daugel\xc4\xaf \xc5\xa1ali\xc5\xb3, kur i\xc5\xa1kilo eil\xc4\x97 \xc5\xbeymi\xc5\xb3 etiud\xc5\xb3 kompozitori\xc5\xb3:_NEWLINE_Pranc\xc5\xabzijoje (Frederikas Lazardas (1883\xe2\x80\x931948), Vitalijus Halber\xc5\xa1tadtas (1903\xe2\x80\x931967)), \xc4\x8cekoslovakijoje (Ri\xc4\x8dardas Retis (1889\xe2\x80\x931929), Franti\xc5\xa1ekas Dedrle (1878\xe2\x80\x931957), Oldrichas Durasas (1882\xe2\x80\x931957), Art\xc5\xabras Mandleris (1891\xe2\x80\x931971), Ladislavas Proke\xc5\xa1as (1884\xe2\x80\x931966), Ind\xc5\xbeichas Fritcas (1912\xe2\x80\x931984)) Suomijoje (Visa Kivis (1905\xe2\x80\x931990), Julius Robertas Gunstas (1896\xe2\x80\x931958)), \xc5\xa0vedijoje (Ernstas Holmas (1879\xe2\x80\x931941)), Olandijoje (D\xc5\xbeonas Selmanas (1910\xe2\x80\x931978), Janas Hendrikas Marvitcas (1915\xe2\x80\x931991), Kornelis Janas de Feiteris (1907\xe2\x80\x931988)), Austrijoje (Aloisas Votava (1896\xe2\x80\x931970)), Argentinoje (Chos\xc4\x97 Munjosas (1904\xe2\x80\x93)), Rumunijoje (Paulius Faragas (1886\xe2\x80\x931970)). _NEWLINE_XX a. antroje pus\xc4\x97je \xc5\xa1achmat\xc5\xb3 kompozitori\xc5\xb3 d\xc4\x97mesys buvo nukreiptas \xc4\xaf sintez\xc4\x97s, aktyvaus juod\xc5\xb3j\xc5\xb3 pasiprie\xc5\xa1inimo, klaidinan\xc4\x8dio p\xc4\x97dsako, kovos plano kaitos id\xc4\x97jas. XX a. pabaigos ir XXI a. prad\xc5\xbeios kompozitoriai  id\xc4\x97j\xc5\xb3 \xc4\xafgyvendinimui naudoja vis didesn\xc4\xaf kiek\xc4\xaf fig\xc5\xabr\xc5\xb3 su netipiniu j\xc5\xb3 santykiu, komplikuoja kov\xc4\x85 netik\xc4\x97tais fig\xc5\xabr\xc5\xb3 manevrais, cugcvangais, pla\xc4\x8diais aido-kartojimais. I\xc5\xa1kilo nauj\xc5\xb3 etiud\xc5\xb3 kompozitori\xc5\xb3: Ernestas Pogosyantsas, suk\xc5\xabr\xc4\x99s 1727 etiudus, Henrikas Kasparianas (600 etiud\xc5\xb3), Davidas Gurgenidz\xc4\x97 (600) ir kt.\n_START_SECTION_\nEtiudo turinys ir konstrukcija\n_START_PARAGRAPH_\nEtiudo turin\xc4\xaf sudaro besivystanti kova tarp balt\xc5\xb3j\xc5\xb3 ir juod\xc5\xb3j\xc5\xb3, kuri priveda iki pozicijos, kurioje u\xc5\xbeduoties \xc4\xafvykdymas nekelia abejoni\xc5\xb3._NEWLINE_Kiekvienam etiude yra vystoma tema, panaudojant id\xc4\x97jas. Ta\xc4\x8diau j\xc5\xb3 reik\xc5\xa1m\xc4\x97 etiudo turinyje gali b\xc5\xabti skirtinga. Vienais atvejais svarbesn\xc4\x99 reik\xc5\xa1m\xc4\x99 turi tema, kitais id\xc4\x97jos_NEWLINE_Turinyje galima i\xc5\xa1skirti charakteringus elementus: temas ir id\xc4\x97jas. Siekiant tikslo etiude naudojamos temos \xe2\x80\x93 tai konkre\xc4\x8dios kovos formos, o id\xc4\x97jos \xe2\x80\x93 tikslo pasiekimui naudojami b\xc5\xabdai, taktin\xc4\x97s priemon\xc4\x97s  Temos ir id\xc4\x97jos yra did\xc5\xbeiausi\xc4\x85 \xc4\xaftamp\xc4\x85 pasiekusios kovos kertiniai, kulminaciniai vystymosi  momentai. _NEWLINE_Etiudo konstrukcij\xc4\x85 sudaro \xc5\xa1ios dalys: \xc4\xaf\xc5\xbeangin\xc4\x97, centrin\xc4\x97 \xe2\x80\x93 etiudin\xc4\x97 ir pabaiga. _NEWLINE_\xc4\xae\xc5\xbeangin\xc4\x97 \xe2\x80\x93 skirta nepastebimai \xc4\xafvesti sprend\xc4\x97j\xc4\x85 \xc4\xaf pagrindin\xc4\x99 etiudin\xc4\x99 dal\xc4\xaf. Jos metu gali b\xc5\xabti i\xc5\xa1keistos fig\xc5\xabros, kartais reikia fig\xc5\xabras atvesti \xc4\xaf \xc5\xa1achmat\xc5\xb3 lentos tam tikrus laukelius ir t. t. Ta\xc4\x8diau \xc5\xa1i  dalis  neturi b\xc5\xabti ilga: laikoma, kad kuo trumpesn\xc4\x97 ji \xe2\x80\x93 tuo auk\xc5\xa1tesn\xc4\x97 etiudo kokyb\xc4\x97. _NEWLINE_Centrin\xc4\x97je, etiudin\xc4\x97je, dalyje vyksta, pagal autoriaus pasirinkt\xc4\x85 tem\xc4\x85, fig\xc5\xabr\xc5\xb3 kova. Gerose kompozicijose iniciatyva yra nepastovi: ji pereina nuo vienos pus\xc4\x97s kitai - viena i\xc5\xa1radingai atakuoja, kita \xe2\x80\x93 i\xc5\xa1mintingai ginasi. _NEWLINE_Idealiais atvejais kova, nepastebimai pasiekusi kulminacij\xc4\x85 pereina \xc4\xaf pabaig\xc4\x85, po kurios \xc5\xbeaidimas baigiasi matu (patu), pozicin\xc4\x97mis lygiosiomis ar lemiamu materialiniu prana\xc5\xa1umu.\n_START_SECTION_\nPagal u\xc5\xbeduot\xc4\xaf\n_START_PARAGRAPH_\nD\xc4\x97l u\xc5\xbeduoties etiudai yra ar\xc4\x8diau praktini\xc5\xb3 partij\xc5\xb3 u\xc5\xbe \xc5\xa1achmat\xc5\xb3 u\xc5\xbedavinius. Pradin\xc4\x97 etiudo pozicija, kaip taisykl\xc4\x97, primena pozicij\xc4\x85 i\xc5\xa1 \xc5\xa1achmat\xc5\xb3 partijos \xe2\x80\x93 da\xc5\xbeniausiai i\xc5\xa1 partijos baigm\xc4\x97s, re\xc4\x8diau i\xc5\xa1 vidurio \xc5\xbeaidimo._NEWLINE_Pagal u\xc5\xbeduot\xc4\xaf etiudai skirstomi \xc4\xaf dvi grupes:_NEWLINE_1)laim\xc4\x97jimo \xe2\x80\x93 baltieji pradeda ir laimi;_NEWLINE_2)lygi\xc5\xb3j\xc5\xb3 \xe2\x80\x93 baltieji pradeda ir pasiekia lygi\xc4\x85sias.\n_START_SECTION_\nPagal turin\xc4\xaf\n_START_PARAGRAPH_\nPagal etiudo turin\xc4\xaf jie, taip pat, skirstomi \xc4\xaf dvi grupes:_NEWLINE_1)analitinius, kuriuose pagrindinis  elementas yra susidaran\xc4\x8di\xc5\xb3 variant\xc5\xb3 analiz\xc4\x97;_NEWLINE_2)kombinacinius, kuriuose pagrindin\xc4\x99 reik\xc5\xa1m\xc4\x99 turi k\xc5\xabrinio id\xc4\x97ja, kombinacija._NEWLINE_Nors analitiniai etiudai ir turi laikytis vienintelio sprendinio principo, jie yra artimi \xc5\xa1achmat\xc5\xb3 partijai: juos galima b\xc5\xabt\xc5\xb3 priskirti ka\xc5\xbekuriam baigmi\xc5\xb3 skyriui.\n_START_SECTION_\nPagal fig\xc5\xabras\n_START_PARAGRAPH_\nEtiudai, taip pat, yra skirstomi pagal: fig\xc5\xabr\xc5\xb3 sud\xc4\x97t\xc4\xaf, autorius, fig\xc5\xabr\xc5\xb3 skai\xc4\x8di\xc5\xb3. Tiems kas siekia studijuoti partij\xc5\xb3 baigmes patogesnis yra etiud\xc5\xb3 skirstymas pagal fig\xc5\xabras, o kompozitoriams \xe2\x80\x93 pagal temas.'